Správa Komisie Rade a Európskemu parlamentu o uplatňovaní nariadenia (ES) č. 304/2003 o vývoze a dovoze nebezpečných chemikálií /* KOM/2006/0747 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 30.11.2006 KOM(2006) 747 v konečnom znení SPRÁVA KOMISIE RADE A EURÓPSKEMU PARLAMENTU o uplatňovaní nariadenia (ES) č. 304/2003 o vývoze a dovoze nebezpečných chemikálií SPRÁVA KOMISIE RADE A EURÓPSKEMU PARLAMENTU o uplatňovaní nariadenia (ES) č. 304/2003 o vývoze a dovoze nebezpečných chemikálií ÚVOD Táto správa bola vypracovaná v súlade s článkom 21 nariadenia Európskeho parlamentu a Rady (ES) č. 304/2003 o vývoze a dovoze nebezpečných chemikálií[1], ďalej len „nariadenie“. Správa sa týka obdobia od roku 2003 do roku 2005. Vysvetľuje hlavné ustanovenia nariadenia a hlavné úlohy, ktoré plnia členské štáty, Komisia a priemyselné odvetvie, a posudzuje doterajšiu implementáciu postupov vrátane opatrení, ktoré boli prijaté na zlepšenie účinnosti nariadenia. V tejto správe sa posudzujú aj problémy, ktoré sa vyskytli pri implementácii, a možné zmeny nariadenia, ktoré by mohli ešte zlepšiť jeho uplatňovanie. Správa je zhrnutím informácií, ktoré poskytli členské štáty a Komisia k 8. septembru. Úplná správa je k dispozícii na internete[2]. SÚVISLOSTI Nariadenie ES 304/2003 Nariadenie nadobudlo účinnosť 7. marca 2003. Jeho hlavným účelom je implementovať Rotterdamský dohovor o udeľovaní predbežného súhlasu po predchádzajúcom ohlásení pre určité nebezpečné chemikálie a pesticídy v medzinárodnom obchode. Nariadenie však obsahuje aj množstvo ustanovení, ktoré výrazne prekračujú rámec požiadaviek dohovoru. Predpisy sa okrem toho vzťahujú na vývoz do všetkých krajín, nie iba do krajín zmluvných strán dohovoru. Poverené národné orgány a celkový administratívny a legislatívny rámec Každý členský štát má svoj vlastný poverený národný orgán alebo orgány (PNO), ale Komisia pôsobí ako spoločný PNO pre Spoločenstvo a vykonáva rôzne administratívne úlohy, ktoré sú uvedené v oddiele 2.3. Komisia koordinuje aj informácie o všetkých technických problémoch súvisiacich s dohovorom, a to na zasadnutiach konferencií zmluvných strán (KZS) a na zasadnutiach revízneho výboru pre chemikálie. Všeobecnejšie povedané, Komisia je zodpovedná za zabezpečenie účinnej implementácie nariadenia. Táto zodpovednosť zahŕňa spracovanie vývozných oznámení, dovozných oznámení a včasnú výmenu informácií s PNO a vedenie a rozvíjanie Európskej databázy o vývoze a dovoze (EDEXIM), ktorú riadi Európsky úrad pre chemické látky v Ispre. Tejto práci sú venované ročne približne 3,5 - 4 človekoroky. Konajú sa pravidelné stretnutia s PNO EÚ, na ktorých sa diskutuje o implementácii nariadenia, ako aj osobitné ad-hoc stretnutia odborníkov a ďalšie neformálne stretnutia, na ktorých sa riešia osobitné problémy. Zdá sa, že všetky členské štáty majú potrebné právne predpisy a administratívne systémy na implementáciu a uplatňovanie nariadenia. Určili si PNO, ktoré sú zodpovedné za požadované administratívne funkcie a zabezpečujú uplatňovanie nariadenia, ktoré vo väčšine prípadov zahŕňa pokuty za porušenie predpisov. Niektoré členské štáty majú PNO zvlášť pre priemyselné chemikálie a zvlášť pre pesticídy. Počet pracovníkov, ktorí sú zapojení do implementácie v každom PNO, sa líši a pohybuje sa od 0,15 do 1,25 človekorokov. Väčšina z nich sa venuje spracovaniu vývozných oznámení a ďalší žiadostiam o výslovný súhlas. S implementáciou nariadenia okrem toho pomáhajú ďalší pracovníci z iných orgánov, napríklad, colných úradov. Hlavné platné ustanovenia a postupy nariadenia 304/2003 Vývozné oznámenie (článok 7) Postup oznamovania vývozu v EÚ sa v súčasnosti vzťahuje na asi 130 chemikálií a skupín chemikálií, ktoré sú uvedené v časti 1 prílohy I nariadenia (naposledy zmenená a doplnená nariadením Komisie 777/2006). Tento zoznam obsahuje: - chemikálie, ktoré boli zakázané alebo prísne obmedzené právnymi predpismi Spoločenstva, - chemikálie, ktoré podliehajú PIC postupu („PIC chemikálie“), okrem chemikálií, ktorých vývoz je zakázaný. Každý vývozca musí pred prvým vývozom uvedenej chemikálie predložiť vývozné oznámenie aspoň 30 dní pred dňom, kedy sa má vývoz uskutočniť, a aspoň 15 dní pred prvým vývozom v každom nasledujúcom kalendárnom roku. Vývozné oznámenie sa vyžaduje bez ohľadu na zamýšľaný účel použitia chemikálie a na to, či uvedené použitie je alebo nie je zakázané alebo prísne obmedzené v EÚ. Oznámenie sa zasiela PNO vývozcu, ktorý skontroluje jeho úplnosť a odošle ho Komisii. Komisia zašle prvé oznámenie za chemikáliu/dovážajúcu krajinu, ktoré každý rok dostane ako oznámenie o vývoze zo Spoločenstva. Komisia registruje všetky vývozné oznámenia v databáze EDEXIM. Komisia ďalej sleduje oznámenia v prípadoch, keď dovážajúca krajina nepotvrdí príjem. Ak je to nutné, zasiela sa druhá kópia oznámenia. Povinnosti zaslať oznámenie podlieha aj prípravok obsahujúci chemikáliu uvedenú v prílohe I, ak by koncentrácia chemikálie mohla odôvodňovať povinné označovanie podľa právnych predpisov Spoločenstva. Postup zahŕňa aj výrobky alebo dokončené výrobky obsahujúce chemikálie v nezreagovanej forme, ktoré podliehajú PIC postupu alebo sú zakázané alebo prísne obmedzené v Spoločenstve v zmysle dohovoru. Vývozné oznámenia doručené z tretích krajín (článok 8) Keď Komisia dostane oznámenie o vývoze chemikálie z tretej krajiny, zaeviduje ho v databáze EDEXIM a potvrdí prijatie. Komisia zašle kópiu oznámenia a všetky dostupné informácie PNO príslušného členského štátu a na požiadanie poskytne kópie aj iným členským štátom. V prípadoch, keď PNO v členskom štáte obdrží oznámenie priamo, musí ho poslať Komisii a potom nasleduje už uvedený postup. Informácie o obchodovaní s chemikáliami (článok 9) Vývozca chemikálie uvedenej v prílohe I musí svojmu PNO predkladať ročné správy o množstvách tejto chemikálie vyvezenej do každej dovážajúcej krajiny. Dovozcovia musia poskytnúť rovnaké informácie o chemikáliách umiestnených na trhu Spoločenstva. Na základe týchto informácií PNO vypracúvajú súhrnné správy a zasielajú ich Komisii, ktorá uverejňuje celkové zhrnutie. Predkladanie PIC oznámení o regulačných opatreniach sekretariátu dohovoru (článok 10) Komisia predkladá oznámenia o požadovaných regulačných opatreniach Spoločenstva. Členské štáty môžu tiež predložiť oznámenia o vnútroštátnych regulačných opatreniach prostredníctvom Komisie po konzultácii s ostatnými členskými štátmi. Ak si regulačné opatrenia nevyžadujú zaslanie oznámenia, príslušné informácie sa zašlú sekretariátu dohovoru podľa ustanovení dohovoru o výmene informácií. Prijímanie rozhodnutí o dovoze do Spoločenstva v prípade chemikálií, ktoré podliehajú PIC postupu (článok 12) Komisia podľa potreby prijíma rozhodnutia o dovoze PIC chemikálií do Spoločenstva, do ktorých zahŕňa informácie o príslušných vnútroštátnych opatreniach na úrovni členských štátov. PIC postup a výslovný súhlas (článok 13) PIC postup sa v súčasnosti vzťahuje na 41 chemikálií alebo skupín chemikálií uvedených v prílohe III k dohovoru (uvedených v časti 3 prílohy I k nariadeniu). Rozhodnutia o dovoze prijaté zmluvnými stranami dohovoru týkajúce sa týchto chemikálií sa uverejňujú každých 6 mesiacov v „PIC obežníku“. Nariadenie vyžaduje, aby vývozcovia dodržiavali tieto rozhodnutia o dovoze. V prvom rade vývoz nemôže pokračovať bez výslovného súhlasu dovážajúcej krajiny, buď prostredníctvom pozitívneho rozhodnutia alebo rozhodnutia, ktoré PNO vyvážajúcej krajiny získal iným spôsobom od PNO dovážajúcej krajiny. Postup výslovného súhlasu sa vzťahuje na chemikálie, ktoré sú zakázané alebo prísne obmedzené v Spoločenstve v zmysle dohovoru (uvedené v časti 2 prílohy I k nariadeniu, ktorá v súčasnosti obsahuje 31 takýchto chemikálií alebo skupín chemikálií), ale ešte nie sú zahrnuté do PIC postupu. Získanie výslovného súhlasu na chemikáliu je v podstate jednorazový úkon. Po tom, čo ho získa jeden PNO vývozcu, nemal by ho pre následné vývozy potrebovať iný vývozca z EÚ, pokiaľ podmienky získaného súhlasu nestanovujú inak. Zákaz vývozu (článok 14) Chemikálie a výrobky uvedené v prílohe V, ktorých používanie je v Spoločenstve úplne zakázané, sa nemôžu vyvážať. Príloha V v súčasnosti obsahuje mydlá obsahujúce ortuť a 10 chemikálií alebo skupín chemikálií uvedených v Štokholmskom dohovore o perzistentných organických látkach (POP) v súlade s jeho ustanoveniami. Požiadavky na balenie a označovanie (článok 16) Všetky nebezpečné chemikálie a prípravky, ktoré sú alebo nie sú zakázané alebo sú prísne obmedzené v rámci EÚ, musia byť zabalené a označené na účely vývozu tak, ako keby mali byť predávané v Spoločenstve, t. j. označenie a sprievodná karta bezpečnostných údajov by mali obsahovať rovnaké informácie, a ak je to možné, mali by byť v jazyku dovážajúcej krajiny. Okrem toho musia byť splnené požiadavky dovážajúcej krajiny na označovanie. Existujú aj osobitné požiadavky týkajúce sa dátumu uplynutia doby použiteľnosti, veľkosti a balenia kontajnerov, atď. Aktualizácia prílohy I k nariadeniu (článok 22) Komisia prehodnocuje zoznam chemikálií uvedených v prílohe I aspoň každý rok na základe vývoja podľa právnych predpisov Spoločenstva a podľa dohovoru. DOTERAJŠIE UPLATŇOVANIE NARIADENIA Vývozné oznámenie Celkový počet vývozných oznámení spracovaných členskými štátmi bol 2 273. Počty sa výrazne zvýšili v období rokov 2003 až 2005, z 223 na 1 174 za rok. Asi 55 – 60 % oznámení sa týkalo látok; ostatné oznámenia sa týkali prípravkov. Počet príslušných chemikálií sa zdvojnásobil z 24 v roku 2003 na 54 v roku 2005. Zvýšil sa aj celkový počet dovážajúcich krajín, zo 70 v roku 2003 na 101 v roku 2005. Viac ako 80 % celkového počtu oznámení prišlo z piatich členských štátov (Nemecko, Spojené kráľovstvo, Holandsko, Francúzsko a Španielsko). 10 členských štátov (Cyprus, Estónsko, Maďarsko, Írsko, Lotyšsko, Litva, Luxembursko, Malta, Portugalsko a Slovensko) nezaslalo žiadne vývozné oznámenie. Celkový počet vývozných oznámení EÚ, ktoré boli skutočne zaslané Komisiou, bol 1717 - 126 v roku 2003, 680 v roku 2004 a 911 v roku 2005. 200 zaslaných oznámení sa nedalo v skutočnosti doručiť (zlá e-mailová adresa, poštová adresa, atď.). Vo veľkom počte prípadov dovážajúca krajina nezasiela potvrdenia o prijatí, ako to vyžaduje dohovor. V roku 2005 bolo opätovne zaslaných 532 oznámení. Komisia vyjadrila svoje obavy týkajúce sa oboch problémov na konferencii zmluvných strán (KZS) dohody. Získané potvrdenia o prijatí často obsahujú vyjadrenia, že súhlas s dovozom je/nie je udelený, bez ohľadu na to, či sa výslovný súhlas vyžaduje alebo nevyžaduje alebo sa oň požiadalo, čo poukazuje na nesprávne pochopenie postupov EÚ v niektorých dovážajúcich krajinách. Výslovný súhlas Stavový zoznam výslovných súhlasov sa eviduje v databáze EDEXIM. Členské štáty môžu priamo vkladať údaje, hoci dovážajúce krajiny často odpovedajú Európskemu úradu pre chemické látky (ECB), ktorý pridáva informácie. K 10. februáru 2006 bolo v databáze EDEXIM 478 žiadostí, ktoré boli predložené 95 krajinám a týkali sa približne 20 rôznych chemikálií a 70 rôznych prípravkov. Z týchto žiadostí, ktoré zahŕňali 98 dovážajúcich krajín, sa väčšina týkala chemikálií uvedených v časti 2 prílohy I, t. j. chemikálií, ktoré nie sú PIC chemikáliami, pričom dve takéto chemikálie – nonylfenol a nonylfenol etoxylát boli súčasťou približne 60 % prípadov. V tom čase bolo celkove získaných 239 výslovných súhlasov a bolo zamietnutých 15 žiadostí o výslovný súhlas, ktoré sa týkali 12 chemikálií/prípravkov a 11 krajín. Zostávajúce žiadosti, z ktorých niektoré boli podané v roku 2004, ešte stále čakajú na odpoveď. Skutočný počet prípadov je vyšší. Uvádzanie výslovných súhlasov v databáze EDEXIM bolo zavedené až v roku 2004, takže mohlo k dôjsť k opomenutiu niektorých skorších prípadov. Okrem toho bolo vynaložené úsilie na odstránenie prekrývania alebo zdvojenia žiadostí v prípadoch, keď bol udelený súhlas, hoci mnoho takýchto prípadov ešte pretrváva, najmä v dôsledku toho, že niektoré dovážajúce krajiny udeľujú súhlas na jednotlivé zásielky. V mnohých prípadoch je oneskorenie pri získavaní odpovedí spôsobené uvedením nesprávnych kontaktných údajov povereným národným orgánom dovážajúcej krajiny. Na KZS Komisia dôrazne nalieha na zmluvné strany, aby zabezpečili aktualizáciu takýchto informácií a vyzvala sekretariát dohovoru, aby poskytol zmluvným stranám pomoc pri zasielaní odpovedí na dovoz chemikálií, ktoré podliehajú PIC postupu. Komisia sa snaží pomáhať členským štátom získať odpoveď na žiadosti o výslovný súhlas alebo sa snaží od dovážajúcich krajín získať objasnenie v prípadoch, keď sú odpovede nejasné, alebo im na požiadanie poskytuje ďalšie informácie. Aby sa uľahčil postup získania odpovedí, bol vypracovaný štandardný formulár žiadosti, ktorý je k dispozícii v anglickom, španielskom a ruskom jazyku. Komisia pripravuje aj vysvetlenie, ktoré sa má zasielať dovážajúcim krajinám spolu s vývoznými oznámeniami, a žiadosťami o výslovný súhlas, ktoré im majú pomôcť porozumieť rôznym postupom. Do podrobných poznámok bolo zahrnuté usmernenie k tomu, ako najlepšie riešiť prípady, vrátane možností alternatívnych dôkazov, ktoré by sa mohli prijať v prípade, že chýba odpoveď od dovážajúcej krajiny. Vývozné oznámenie z tretích krajín Celkový počet vývozných oznámení, ktoré boli prijaté z tretích krajín a zaevidované v databáze EDEXIM, bol 220. Skutočný počet je pravdepodobne o trochu vyšší, keďže niektoré pravdepodobne neboli zaslané Komisii alebo prešli inak bez toho, aby boli zaevidované. Hoci oznámenia by mali byť zasielané priamo Komisii, väčšina členských štátov stále dostáva oznámenia priamo od vyvážajúcich krajín. Hlavným problémom boli oznámenia z USA. Väčšina členských štátov požiadala orgány USA, aby v budúcnosti zasielali oznámenia Komisii. Skúsenosti s databázou EDEXIM Na začiatku existovali tri verzie databázy: jedna pre ECB/GR ENV, ďalšia pre PNO členských štátov a „informačná“ verzia pre verejnosť. Aby sa uspokojili potreby užívateľov, došlo odvtedy k mnohým zlepšeniam. Väčšina členských štátov sa domnieva, že systém funguje bez problémov a je veľmi hodnotný ako nástroj na spracovanie vývozných oznámení a ako zdroj údajov a informácií. Pretrvávajú určité problémy, mnohé z nich sa však už vyriešili alebo sa riešia. Výrazne pokročila práca na príprave „podnikovej“ verzie, ktorá by umožnila vývozcom predkladať vývozné oznámenia v elektronickej forme svojmu PNO na účely overenia platnosti. Pripravuje sa aj špeciálna verzia pre colné orgány, ktoré potrebujú osobitný systém uľahčujúci ich prácu pri kontrole vývozov a dovozov v súlade s článkom 17 nariadenia. Členské štáty vítajú tieto plány. ECB zabezpečil príručky pre užívateľov a odborné školenie pre užívateľov. Zorganizoval 7 odborných školení a stretnutí s užívateľmi, na ktorých sa diskutovalo o zlepšeniach, vrátane 2 stretnutí s odborníkmi v colnej oblasti. Informovanie o obchode s chemikáliami Na základe správ poskytnutých členskými štátmi vypracovala Komisia celkové súhrnné správy za roky 2003, 2004 a 2005, ktoré boli uverejnené na EDEXIM. V oddiele 3.9 úplnej správy je zahrnutá analýza za obdobie rokov 2003 až 2005. Aktualizácia prílohy I Komisia pravidelne aktualizuje prílohu I. Príloha bola zmenená a doplnená nariadeniami Komisie (ES) č. 213/2003[3], 775/2004[4] a 777/2006[5]. Predložené PIC oznámenia Doteraz Komisia predložila oznámenia o regulačných opatreniach EÚ v prípade 12 chemikálií. Zaslala aj oznámenia o národných regulačných opatreniach, ktoré sa týkali ďalších 2 chemikálií. Komisia pri viacerých príležitostiach informovala aj ostatné krajiny Spoločenstva o regulačných opatreniach, na ktoré sa nevzťahovala povinnosť PIC oznamovania. Rozhodnutia o dovoze PIC chemikálií Komisia prijala tieto rozhodnutia, ktorými sa zavádzajú odpovede týkajúce sa dovozu chemikálií, ktoré podliehajú PIC postupu: rozhodnutie 2003/508/ES[6], rozhodnutie 2004/382/ES[7], rozhodnutie 2005/416/ES[8] a rozhodnutie 2005/814/ES[9]. Po rozšírení EÚ v roku 2004 sa množstvo predchádzajúcich odpovedí týkajúcich sa dovozu bezo zmien rozšírilo na 25 členských štátov EÚ. Činnosti súvisiace s dodržiavaním a uplatňovaním nariadenia Zdá sa, že celkove nedošlo k závažnejším porušeniam nariadenia. Väčšina členských štátov, ktoré oznámili porušenia, neuvalila sankcie, ale vydala upozornenia a plánuje v budúcnosti vykonávať dôkladnejšie monitorovanie. Vo väčšine prípadov nedodržiavanie nariadenia zistili buď colní úradníci, alebo sa zistilo vtedy, keď spoločnosti predložili svoje ročné správy o vyvezených množstvách a zistilo sa, že chýbajú príslušné vývozné oznámenia. Zvyšovanie informovanosti Všetky členské štáty a Komisia poskytujú informácie priemyslu, obvykle prostredníctvom odborných školení, seminárov, pracovných konferencií, bulletinov. Niektoré členské štáty zabezpečujú podobné konzultácie a odborné školenia pre colných úradníkov. Návrh podrobných technických poznámok, ktoré slúžia ako príručka pre PNO, bol uverejnený na EDEXIM. Komisia uverejnila usmernenie k nariadeniu vo všetkých jazykoch EÚ. Väčšina PNO si vytvorila internetovú stránku venovanú nariadeniu, vrátane verzie nariadenia v národnom jazyku a príručky. Komisia zorganizovala prezentácie pre PNO v dovážajúcich krajinách, aby im pomohla lepšie porozumieť postupom EÚ. Niektoré členské štáty sa zapojili do informačných programov s tretími krajinami, vrátane seminárov a študijných ciest. RIEŠENIE PROBLÉMOV A MOŽNÉ ZLEPŠENIA Colné kontroly Väčšina členských štátov sa domnieva, že uplatňovanie opatrení pri hraničných kontrolách je dôležité a že je potrebná užšia spolupráca a pravidelná výmena informácií medzi PNO a colnými úradníkmi. Článok 17 nariadenia je formulovaný všeobecne a je dosť slabý. Väčšina členských štátov by privítala jasnejšie ustanovenia, vrátane osobitných povinností vývozcov a vhodných nástrojov, ktoré by uľahčili prácu colníc pri kontrole vývozov a dovozov. V reakcii na tieto problémy už výrazne pokročila práca na klasifikácii chemikálií podliehajúcich prílohe I k nariadeniu v rámci kombinovanej nomenklatúry (KN) a na zaradení „varovných vlajok“ do integrovanej colnej tarify Európskych spoločenstiev (TARIC) voči príslušným kódom KN, ktoré by upozorňovali colných úradníkov na skutočnosť, že príslušné chemikálie podliehajú alebo by mohli podliehať osobitným predpisom. Okrem toho v súvislosti s rozvíjaním verzie databázy EDEXIM pre colné orgány tak, aby spĺňala osobitné potreby colných úradníkov, výrazne pokročila aj práca na uvádzaní jednotných identifikačných kódov v TARIC vytváraných EDEXIM pre predložené vývozné oznámenia, získané výslovné súhlasy, atď., ktoré by vývozcovia mohli využívať v oddiele 44 formulára colného vyhlásenia (jednotný colný doklad), aby preukázali, že predpisy boli dodržané a aby ich mohli colní úradníci ľahko overiť skontrolovaním v databáze EDEXIM. Existuje však všeobecná zhoda v tom, že ak má byť takýto systém úplne účinný, musí byť používanie takýchto osobitných identifikačných kódov povinné. Výslovný súhlas Niekoľko členských štátov má problémy s postupom, najmä ťažkosti so získaním včasných odpovedí z dovážajúcich krajín. V približne polovici prípadov sa napriek úsiliu PNO vyvážajúcich krajín a Komisie nezískali odpovede na žiadosti, v niektorých prípadoch po mnohých mesiacoch alebo rokoch, napriek skutočnosti, že je často známe, že používanie chemikálie je príslušnej dovážajúcej krajine povolené. V dôsledku toho nemôže vývoz z krajín EÚ často pokračovať, môžu ho však uskutočniť iné krajiny (pretože nepotrebujú získať výslovný súhlas na tieto látky), čím sú vývozcovia z EÚ znevýhodnení. Počet prípadov, v ktorých došlo k takémuto oneskoreniu, je podstatne vyšší, ako sa mohlo predpokladať v čase, keď bolo prijaté nariadenie, a objem práce, ktorú musia vykonať príslušné členské štáty a Komisia, je oveľa vyšší, ako sa očakávalo. Jedným z problémov sú nesprávne kontaktné údaje; ďalším problémom sa zdá byť nedostatočné pochopenie našich postupov. Problém nepochopenia postupov sa týka najmä chemikálií, ktoré nie sú PIC chemikáliami a spadajú iba do časti 2 prílohy I, čo je často pre tretie krajiny veľmi mätúce. Situáciu by mohlo zlepšiť poskytovanie informácií v jazyku dovážajúcej krajiny. Mohla by pomôcť aj výraznejšia snaha pomôcť dovážajúcim krajinám odpovedať na žiadosti, s výraznejším zapojením Komisie, vrátane koordinačnej úlohy. Komisia už podľa možnosti prijala takéto opatrenia a bude v tom naďalej pokračovať. Táto snaha už priniesla svoje ovocie. Celková situácia sa však výrazne nezlepšila a je nepravdepodobné, že sa v budúcnosti zlepší bez ďalších opatrení. Niektoré členské štáty by uvítali zrušenie požiadavky výslovného súhlasu v prípade chemikálií uvedených v časti 2 prílohy I; alebo ak by sa to nedalo, uvítali by preskúmanie kritérií na zaraďovanie chemikálií do tejto časti prílohy I. Objavuje sa však zhoda v tom, že možno najlepším riešením by bolo zachovať postup, ale riadiť sa prístupom, pomocou ktorého by v prípadoch, keď chýba odpoveď, mohol vývoz za určitých podmienok pokračovať ako dočasné riešenie, až kým sa nevynaloží ďalšie úsilie na získanie súhlasu. Okrem toho by sa mohla preskúmať možnosť zasielania všetkých žiadostí o súhlas prostredníctvom Komisie, čo je podmienené dostupnosťou nutných zdrojov. Takto by sa zabránilo zbytočnému prekrývaniu alebo zdvojeniu úsilia a aj predišlo možnému nesprávnemu pochopeniu a zmätku v dovážajúcich krajinách, ktoré dostávajú vývozné oznámenia od Komisie (cez ECB) a žiadosti o súhlas priamo od členských štátov. Ďalšie problémy Väčšia zrozumiteľnosť je potrebná pokiaľ ide o rozsah pôsobnosti predpisov týkajúcich sa vývozných oznámení (a podľa potreby výslovného súhlasu) v prípade prípravkov. Týmto problémom sa už zaoberajú podrobné poznámky usmernenia pre PNO, v ktorých je vysvetlené, že prípravky podliehajú požiadavkám týkajúcim sa vývozného oznámenia a výslovného súhlasu (v prípade potreby) vtedy, ak obsahujú chemikálie uvedené v príslušných častiach prílohy I k nariadeniu v koncentrácii, ktrá by bez ohľadu na prítomnosť akýchkoľvek iných látok v prípravku mohla odôvodňovať povinné označovanie. Táto skutočnosť by sa mala odzrkadliť v samotnom nariadení. Navrhlo sa, aby vývozné oznámenia obsahovali informácie o očakávaných objemoch vývozu v každom roku tak, aby dovážajúca krajina získala jasnejší celkový obraz. Pomohlo by tiež, ak by vo vývozných oznámeniach bol objasnený zamýšľaný účel použitia. Dovážajúce krajiny často požadujú ďalšie informácie tohto druhu. Definícia „vývozcu“ v nariadení môže vyvolať určité problémy týkajúce sa požiadavky na predkladanie vývozného oznámenia v prípade tovaru, ktorý dodávajú výrobcovia alebo distribútori z ES obchodníkom, ktorí nemajú sídlo v EÚ a ktorí potom tento tovar ďalej vyvážajú. Tento problém bol vyriešený v podrobných poznámkach usmernenia určeného pre PNO, ale je potrebné ho vyriešiť aj v samotnom nariadení tak, aby existoval zosúladený prístup. Postup spracovania vývozných oznámení z tretích krajín nie je optimálny. Väčšina týchto oznámení pochádza z USA. Dúfajme, že hneď ako USA začnú zasielať všetky oznámenia priamo Komisii, postup bude plynulejší. Niekoľko členských štátov vyjadrilo svoje pripomienky týkajúce sa problémov získať informácie o dovozoch chemikálií v prílohe I a spájali tieto problémy s postupom predkladania vývozných oznámení z tretích krajín. Takéto oznámenia sa však obvykle netýkajú chemikálií uvedených v prílohe I, takže je nepravdepodobné, že by uvedené informácie pomohli členským štátom pri plnení ich oznamovacích povinností. Jednou z pripomienok bolo, aby sa od tohto ustanovenia upustilo. Takéto informácie však napomáhajú transparentnosti a sú užitočné na účely monitorovania s cieľom zhodnotiť dosah a účinnosť nariadenia a právnych predpisov Spoločenstva o chemikáliách všeobecnejšie. ZÁVERY Nariadenie 304/2003 je účinné 3 roky. Počas tohto obdobia sa zvýšilo pracovné zaťaženie PNO, pretože vývozcovia sa lepšie oboznámili s predpismi a k rôznym postupom pribudlo viac chemikálií. Množstvo príslušných zdrojov PNO nie je celkove významné. Udržiava sa však primeraná administratívna záťaž vývozcov a orgánov, hoci niektoré orgány narazili na problémy. Pracovná záťaž bude rásť, ale celkovo by nemala byť neprimerane vysoká za predpokladu, že na národnej úrovni a úrovni EÚ sa budú naďalej sprístupňovať potrebné zdroje. Postupy nariadenia sa celkove ukázali ako účinné a dobre fungujúce. Hlavným problémom sú oneskorenia pri získavaní odpovedí na žiadosti o výslovný súhlas. Počet takýchto prípadov je oveľa vyšší ako by sa očakávalo, čo spôsobuje ďalšie pracovné zaťaženie. Oneskorenia spôsobili výrazné zvýšenie administratívneho zaťaženia vývozcov, PNO a Komisie. Znevýhodnili aj vývozcov z EÚ voči konkurentom, bez nutného prispenia k ochrane ľudského zdravia a životného prostredia v dovážajúcich krajinách. Osobitne problematickou je situácia týkajúca sa chemikálií uvedených v časti 2 prílohy I. Hoci sa na začiatku vyskytli problémy s databázou EDEXIM, ktoré boli spôsobené ťažkosťami s úplným prispôsobením databázy všetkým požiadavkám nariadenia a uspokojením potrieb užívateľov, pri riešením týchto problémov sa dosiahol veľký pokrok. Najmä plánovaná „podniková“ verzia zjednoduší a urýchli tento postup. Spolupráca medzi člens"kými štátmi a Komisiou je výborná. Informácie medzi rôznymi stranami sa vo všeobecnosti šíria bez problémov. Mohol by sa však zlepšiť tok informácií s dovážajúcimi krajinami. Zdá sa, že doteraz sa nevyskytli žiadne vážnejšie problémy s nedodržiavaním predpisov. Zdôraznil sa význam uplatňovania nariadenia, najmä úloha colných orgánov. Je potrebná užšia spolupráca s colnými orgánmi. Zaznamenala sa aj široká podpora ďalších nástrojov, ktoré by mali pomôcť uľahčiť prácu pri colných kontrolách, najmä pokiaľ ide o vývozy. Existuje aj množstvo menších problémov, v prípade ktorých by sa mohol objasniť rozsah pôsobnosti predpisov. [1] Ú. v. EÚ L 63, 6.3.2003. [2] http://ecb.jrc.it/edex [3] Ú. v. EÚ L 169, 8.7.2003, s. 27. [4] Ú. v. EÚ L 123, 27.4.2004, s. 27. [5] Ú. v. EÚ L136, 24.5.2006, s. 9. [6] Ú. v. EÚ L174, 12.7.2003, s. 10. [7] Ú. v. EÚ L199, 7.6.2004, s. 7. [8] Ú. v. EÚ L 147, 10.6.2005, s. 1. [9] Ú. v. EÚ L 304, 23.11.2005, s. 46.